Sosiaali- ja terveysvaliokunta on ollut koolla ensimmäistä kertaa kesätauon jälkeen.

Eduskunnan sosiaali- ja terveysvaliokunta on päättänyt lopettaa asiantuntijakuulemiset maakuntauudistusta ja soten valinnanvapautta koskevista laeista.

Ratkaisu tehtiin äänestyksessä hallituspuolueiden äänin 10-7.

– Kannat valiokunnassa vaihtelivat, joten siltä osin valiokunta ei päässyt yksimielisyyteen vaan asiassa oli äänestettävä, kertoo valiokunnan puheenjohtaja Krista Kiuru (sd.).

Vasemmistoliiton Aino-Kaisa Pekosen mukaan opposition mielestä asiantuntijakuulemisia olisi pitänyt jatkaa.

– Tässä on yli puolet pykälistä muuttunut, ja viimeisimmässä vastineessa on myös pykälämuutoksia. Me olisimme oppositiossa halunneet kuulla vielä vähintään perustuslakiasiantuntijoita.

Sote-valiokunnan ilmapiiri nousi kesällä keskiöön, kun valiokunnan työ päättyi riitaisasti ennen kesälomia.

Kiuru ei ota kanta aikatauluun

Sote-valiokunnan varapuheenjohtaja, keskustan Hannakaisa Heikkisen mukaan valiokunnalla on yhteinen tahtotila, että mietintöluonnos saadaan valmiiksi syyskuun loppuun mennessä.

– Tämä antoi ihan hyvän lähtöstartin syksylle, Heikkinen kuvaa maanantain kokouksen ilmapiiriä.

Puheenjohtaja Krista Kiurun mukaan työtä pitää tehdä rivakasti, mutta hän ei ota kantaa siihen, saadaanko mietintö valmiiksi syyskuussa.

– Jatkamme työskentelyä niin, että hiukan normaalista poiketen laajennamme omia aikataulujamme syyskuun osalta, hän sanoo.

Kiurun mukaan sote-kokonaisuudessa on vielä "monenlaista tarvottavaa".

Lisää aiheesta:

Riitaisasti kesälomalle lähtenyt sote-valiokunta jälleen koolla – "Kesä on tehnyt varmasti kaikille hyvää"

Sote-tanner tömisee taas, edessä kiihkeä syksy – hallitus ehdottaa maakunta- ja eurovaalien yhdistämistä toukokuussa

Sote-valiokunnan keskustalaiset kannelleet puheenjohtaja Krista Kiurusta puhemiesneuvostoon, Kiuru puolustautuu Facebookissa: "Sama virsi on jatkunut läpi kevään"

Sote-valiokunnan kokoomuslaiset eivät lähteneet keskustan kelkkaan Kiuru-kantelussa – "En jaksa pelailla pelejä"